Geologiske undersøkelser viser at hendelsen har funnet sted, men dokumentasjonen er begrenset, og lite er kjent om digerofsen. Også dateringen er usikker. Én kilde oppgir at den skjedde sju år før svartedauden, dvs. 1342. Den kan ha hatt tidsmessig sammenheng med 1000-årsflommen som rammet Tyskland i august 1342, uten at det kan dokumenteres. På denne tiden eksisterte imidlertid flere klimatiske likhetsfaktorer som kan ha ført til lignende hendelser flere steder i Europa. Digerofsen er også datert til 1348, ett år før svartedauden og tre år etter at en flomkatastrofe i Gauldalen ifølge islandske annaler skal ha krevd 500 menneskeliv.